1 SAMUEL 16 | NLV Die Bybel | YouVersion
1Die Here het weer met Samuel gepraat: "Jy het nou lank genoeg oor Saul getreur vandat Ek besluit het dat hy nie langer koning van Israel moet wees nie. Maak 'n horing vol olie en gaan na Betlehem toe. Daar moet jy 'n man met die naam Isai soek. Ek het besluit dat een van sy seuns die nuwe koning sal wees."
2Maar Samuel vra: "Hoe kan ek dit doen? As Saul dit hoor, sal hy my doodmaak."
"Vat 'n jong vers saam met jou," antwoord die Here, "en sê: 'Ek kom om 'n offer aan die Here te bring.' 3Nooi Isai ook na die offer. Dan sal Ek jou sê watter een van sy seuns jy vir My moet salf."
4Samuel het gedoen wat die Here beveel het. Toe Samuel in Betlehem aankom, was die leiers van die dorp bang. Hulle vra hom toe: "Wat is verkeerd? Kom u in vrede?"
5"Ja, in vrede," antwoord Samuel. "Ek het gekom om 'n offer aan die Here te bring. Sorg dat julle die reinigingseremonie uitgevoer het sodat julle saam met my daaraan kan deelneem." Hy het Isai en sy seuns self gereinig en na die geleentheid genooi.
8Toe roep Isai vir Abinadab en laat hom voor Samuel verbyloop, maar Samuel sê: "Dis ook nie die Here se keuse nie." 9Daarna roep Isai vir Samma, maar Samuel sê: "Hierdie een het die Here ook nie gekies nie." 10Sewe van Isai se seuns is so aan Samuel voorgestel, maar Samuel sê vir Isai: "Die Here het nie een van hulle gekies nie." 11Daarom vra hy: "Is hierdie al jou seuns?"
"Die jongste is nie hier nie," antwoord Isai. "Hy pas die skape op."
"Stuur iemand om hom te gaan haal," sê Samuel. "Ons kan nie eet voordat hy ook hier is nie."
12Isai het so gemaak en hom laat roep. Hy was rooierig van voorkoms, aantreklik met mooi oë. Uiteindelik sê die Here: "Dis die regte een. Salf hom."
13Terwyl Dawid daar tussen sy broers staan, neem Samuel die olie wat hy saamgebring het en gooi dit uit op Dawid se kop. Van toe af het die Gees van die Here kragtig in hom gewerk. Daarna het Samuel na Rama toe teruggegaan.
Dawid tree in diens van Saul
14Maar die Gees van die Here het Saul verlaat. 'n Bose gees wat die Here gestuur het, het hom geteister. 15Toe sê sy amptenare vir hom: "Dis duidelik dat 'n bose gees deur God gestuur is om u te teister. 16Laat ons iemand kry wat goed op die lier kan speel. Wanneer die bose gees u lastig val, sal die musiek u kalmeer sodat u gou weer beter sal voel."
17"Goed," sê Saul. "Soek iemand wat goed kan speel en bring hom na my toe."
18Een van Saul se amptenare sê toe vir hom: "Ek het 'n seun van Isai uit Betlehem teëgekom wat goed kan speel. Hy is dapper en 'n goeie vegter. Hy is goed met woorde en ook aantreklik. Die Here is met hom."
19Saul het boodskappers na Isai toe gestuur en gesê: "Stuur jou seun Dawid, die skaapwagter, na my toe." 20Isai het 'n jong bokkie geneem, kos en wyn op 'n donkie gelaai en dit alles saam met sy seun Dawid na Saul toe gestuur. 21So het dit gebeur dat Dawid in Saul se diens getree het. Saul het so baie van Dawid gehou dat Dawid selfs sy wapendraer geword het.
22Saul laat weet toe vir Isai: "Laat Dawid tog vir my werk, want ek is baie tevrede met hom." 23Telkens wanneer die bose gees vir Saul kwel, het Dawid op die lier gespeel. Dit het Saul beter laat voel en die bose gees het hom laat staan.